કાઠીઓનો મુખ્ય વ્યવસાય અને શોખ ઘોડા ઉછેરનો હોવાથી પેઢી દર પેઢી પંથક પ્રમાણે અલગ અલગ ઘોડાની દરેક બાબતોનાં નિષ્ણાંત કાઠીઓ હતા. જીજાવદર (તા.બોટાદ)નાં ભાણાભાઈ હરસૂરભાઈ ખાચર ઘોડાનાં રોગનાં નિષ્ણાંત હતા, સરતાન પરનાં ગેલાભાઈ મોકાભાઈ ખાચરને ઘોડા ઉછેરવા, ફેરવવા, કુદાવાનું સારૂ એવું જ્ઞાન હતું. કમળાપુર (તા. જસદણ)નાં ગેલા ખાચર પાટિયાળીમાં (તા.બોટાદ)ટપુભાઈ ભુરાભાઈ ખાચર વાંકીયામાં (તા. બાબરા) ગીગાભાઇ કાથડભાઈ ખાચર, સાંથળીમાં અમરાવાળા એભલવાળા, માયાપાદરમાં (તા. કુંકાવાવ)માં અમરાવાળા દેસાવાળા, ધારેયમાં (તા. ચોટીલા)નાજ ભાઈ સુરીગભાઇ ધાધલ, ઘોબામાં (તા.સાવરકુંડલા) ખુમાણ સામંતભાઇ, ચુડામાં (તા.ભેસાણ) નાજભાઈ દાનભાઈ ધાધલ વગેરે વગેરે ઘોડા ઉછેર, ચાલ, રોગ, પરખ વગેરેનાં નિષ્ણાંત હતા. નાગેશ્રી(તા. જાફરાબાદ)નાં સુરગભાઇ વરૂ ઘોડાની દરેક બાબતનાં સારા જાણકાર હતા અને તેમને ઘોડાઓ વિશે ઘણી વાર્તાઓ લખી છે. ઘોડાને છત્રીસ ખોટ અને આઠ એબ હોય છે. ઘોડાને ચાલીસ દાંત હોય છે ઘોડીને છત્રીસ દત હોય છે. એ દંતપરીક્ષણ ઉપરથી ઘોડાનું આયુષ્ય અંદાજી શકાય છે. જેની સરેરાશ આયુષ્ય ત્રીસ વર્ષની ગણાય છે. પરંતુ તેની આયુ મર્યાદા ૧૮ થી ૨૦ વર્ષની અંદાજવામાં આવે છે. ઘોડાની આશરે ૨૫૦ જેટલી જાત છે જેમા ભારતનાં ઘોડાની છ જાતો છે. (૧) કાઠીયાવાડી (ર) મારવાડી (૩) ભુતાની (૪) મણીપુરી (પ) સ્પિતિ (૬) ચુમુરવી. ભારતની આ છ જાતોમાંથી કાઠીયાવાડી ઘોડાની બાવન જાત છે. આ કાઠીયાવાડી ઘોડાની જે જાતો પ્રસિધ્ધ છે તેમાંની અમુક જાતોની ઘોડીઓનાં વંશને નીચેના દરબારોએ અને ગામોએ જાળવી રાખ્યો હતો.